
Кавказ зауэр зэриухрэ илъэси 149-рэ щрикъум ирихьэлIэу
Къэбэрдей-Балъкъэр Республикэм и Iэтащхьэ Къанокъуэ Арсен цIыхухэм
зэрызахуигъазэр
Си хэкуэгъу лъапIэхэ!
Нобэ Къэбэрдей-Балъкъэрым и цIыхубэм, адыгэу дунейм тет псоми ягу къагъэкIыж зэман кIыхькIэ екIуэкIа Кавказ зауэр зэриухрэ илъэси 149-рэ зэрырикъур.
Иужьрей илъэсхэм Кавказ зауэм теухуауэ куэд ятхащ, куэди жаIащ. Ауэ ди лъэпкъым и тхыдэм хиубыдэ а нэщхъеягъуэ пIалъэм дэ тхыдэм и напэкIуэцI нэхъ хьэлъэхэр дигу къегъэкIыж икIи а гузэвэгъуэшхуэм кърикIуахэм щIэрыщIэу дрегъэгупсысыж. Зэман кIыхькIэ екIуэкIа зауэ гущIэгъуншэм адыгэ лъэпкъ мыцIыкIур дуней псом щрикъухьащ, и блэкIар хэкIуэдауэ, фIыкIэ узыхуэплъэни имыIэжу.
Нобэ дэ щалъхуа щIыналъэр яхъумэурэ зи псэр зытахэр дигу къыдогъэкIыж икIи Кавказ зауэм хэкIуэда псоми ди щхьэр яхудогъэщхъ.
Сыт хуэдэ гузэвэгъуэрэ гугъуехьрэ къылъыкъуэмыкIами, адыгэ лъэпкъыр кIуэдыжакъым, абы и гуащIэри и зэфIэкIри къызэтенащ. АбыкIэ фIыщIэ зыбгъэдэлъыр дяпэ ита щIэблэхэрщ икIи дэ абыхэм фIыщIэ мыухыж яхудощI.
ДыщызэплъэкIыжкIэ, гузэвэгъуэ Iуэхухэм къадэкIуэу дэ зыщыдгъэгъупщэ хъунукъым урысхэмрэ адыгэхэмрэ я зэпыщIэныгъэхэу Кавказ зауэр къэхъеиным илъэс Iэджэ иIэжу зэтеувахэм фIыуэ хэтахэри. Урысей къэралыгъуэм зэрыхыхьам и фIыщIэкIэ, ди лъэпкъым хамэщI зэрыпхъуакIуэхэм защихъумэжыфащ, апхуэдэу Кавказым щекIуэкIа зауэ бжыгъэншэхэм къапхыкIыфащ. Лъэпкъым и дежкIэ мыхьэнэшхуэ зиIа а лъэбакъуэм и фIыщIэкIэ адыгэхэм езыхэм дунейм щаIэ увыпIэр, фIыуэ ялъагъу я щIыналъэр, бзэр, щэнхабзэр яхъумэжыфащ икIи иджы Урысей Федерацэм щыпсэу лъэпкъ куэдым я унагъуэ зэкъуэтым хэту тегушхуауэ гъащIэщIэр яухуэ.
Дыщалъхуа Къэбэрдей-Балъкъэрым исхэм, дунейм адыгэу тетым мы махуэм сохъуэхъу мамырыгъэ, фIыгъуэ, ефIэкIуэныгъэ яIэну.
